Kauppiaiden mukaan järki voitti vihdoin muuntorangaistuksen palauttamisessa.

Hallitus päätti kehysriihessä palauttaa muuntorangaistuksen.

Jatkossa sakkorikos tulee ohjata käräjäoikeuden käsiteltäväksi, jos sama henkilö saa samasta rikoksesta vuoden aikana seitsemän sakkorangaistusta.

Uudistamiseen ohjataan 10,8 miljoonaa euroa.

K-kauppias Jaro Salkoharju vie kaikki myymälävarkaudet käräjille. - Ennen vietiin 1-2 tölkkiä kaljaa. Nyt painellaan ulos reppu täynnä tavaraa, Salkoharju kuvailee tilannetta, joka kaupoissa on yleistynyt sen jälkeen, kun muuntorangaistus on poistettu. KARI MANKONEN

Kauppiaat ottivat ilolla vastaan hallituksen torstaisen päätöksen muuntorangaistuksen palautuksesta.

Hallitus päätti torstaisessa kehysriihessä palauttaa muuntorangaistuksen, jos sama henkilö saa samasta rikoksesta vuoden aikana seitsemän sakkoa.

Iltalehti on uutisoinut viime vuosina lukuisia kertoja kauppiaita riivaavista näpistelijöistä.

Esimerkiksi kesällä 2015 Helsingin Länsi-Pasilassa sijaitsevan K-Market Ratiksen myyjä taltutti pippurisumutteella karkuun juosseen myymälävarkaan. Kauppias Saku Kytölän Facebookissa jakama video sai muutamassa tunnissa 250 000 katsojaa.

Myymälävarkaan kiinni ottanut Anna-myyjä valittiin tapauksen jälkeen murskavoitolla vuoden helsinkiläiseksi.

Kauppiaille muuntorangaistuksen palauttaminen oli vähintään erävoitto taistelussa myymälävarkauksia vastaan.

- Näpistysrikokset, jotka minua koskettavat, tulevat varmasti vähentymään. Nyt siellä on konkreettinen uhka näille tekijöille. Uskon, että sillä on konkreettinen vaikutus. Tietysti toivoisi, että se (muuntorangaistus) tippuisi seitsemästä, mutta tämä on todella hyvä alku, K-Market Ratiksen kauppias Saku Kytölä sanoo Iltalehdelle.

Kauppiaat ottivat ilolla vastaan hallituksen päätöksen muuntorangaistuksen palauttamisesta. Helsinkiläisen ruokakauppiaan Saku Kytölän mukaan osa myymälävarkaista jää saman päivän aikana useita kertoja. KARI MANKONEN

Jokainen oikeuteen

Muuntorangaistus poistettiin vuonna 2008. Poistaminen näkyy myös piikkinä tilastoissa: kun vuonna 2007 näpistyksiä tapahtui 40 862, vuonna 2009 määrä oli jo 45 902.

Vuoden 2011 jälkeen näpistysten määrä on vähentynyt, mutta esimerkiksi Kytölän mukaan kaupoissa riesa on olemassa edelleen.

- Pelkästään valvontaan menee vähintään tunti joka päivä joltain - vaikka kukaan ei varastaisikaan mitään sinä päivänä.

Yksi radikaalimmin myymälänäpistelyyn ja -varkauksiin reagoinneista on porilaisen K-Supermarket Ruokaporin kauppias Jaro Salkoharju. Salkoharju on päättänyt viedä jokaisen myymälävarkauden käräjille.

- Nyttenkin tuli 2016 vuoden tuomio joku aika sitten. Kyllä ne siellä menevät, mutta prosessissa kestää todella kauan. Ja jos miettii, miten paljon oikeudenkäynteihin menee rahaa, niin tällä mallilla (muuntorangaistuksen palauttamisella) säästetään merkittävä määrä yhteiskunnan varoja, Salkoharju sanoo.

Prosentti liikevaihdosta

Myymälävarkaudet eivät ole pieni murhe. Esimerkiksi Salkoharju sanoo, että ne myymälävarkaudet kurittavat liikevaihtoa noin 1-2 prosenttia.

- Ennen vietiin 1-2 tölkkiä kaljaa. Nyt painellaan ulos reppu täynnä tavaraa.

Kytölän mukaan pääasiassa myymälävarkauksia tekee pieni porukka - ja se porukka varastaa paljon.

- Pieni porukka rellestää. He, jotka tekevät sitä, tekevät sitä satoja, satoja kertoja vuodessa. On meilläkin tapauksia, että meillä on jäänyt kolmannen kerran saman päivän aikana kiinni. Olen myös kuullut tapauksia, että kun nyt eletään huhtikuuta, että tähän mennessä on jäänyt useista kymmenistä tapauksista kiinni, Kytölä arvioi.